SPALI จ่อเปิด 6 โครงการใหม่ มูลค่ารวมกว่า 4 พันลบ. ใน Q2/60
SPALI จ่อเปิด 6 โครงการแนวราบใหม่ มูลค่ารวมกว่า 4 พันลบ. ใน Q2/60 มั่นใจปีนี้สร้างยอดขาย-รายได้ตามเป้า
21 เม.ย. 2560

นายไตรเตชะ ตั้งมติธรรม กรรมการผู้จัดการ บริษัทศุภาลัย จำกัด (มหาชน) หรือ SPALI เปิดเผยว่า ในไตรมาส 2/60 บริษัทเตรียมเปิดตัวโครงการแนวราบทั้งบ้านเดี่ยว ทาวน์โฮม ในกรุงเทพและต่างจังหวัด จำนวน 6 โครงการ มูลค่ารวมกว่า 4,000  ล้านบาท เพื่อรองรับความต้องการของลูกค้า
ขณะที่คาดว่าทิศทางตลาดอสังหาริมทรัพย์ในช่วงไตรมาส 2 นี้ จะมีอัตราการเติบโตดีขึ้นจากนโยบายการกระตุ้นเศรษฐกิจของภาครัฐผ่านธุรกิจอสังหาฯ และปัจจัยสนับสนุนจากการลงทุนด้านโครงสร้างพื้นฐานของภาครัฐที่ชัดเจนมากขึ้น จึงทำให้ส่งผลต่อการสร้างความมั่นใจให้กับผู้ประกอบการและกำลังซื้อของผู้บริโภคเพิ่มขึ้น
สำหรับในไตรมาส 1/60 บริษัทสามารถทำยอดขายสูงถึง 7,561 ล้านบาท เติบโตขึ้น 43% จากช่วงเดียวกันของปี 2559 โดยผลงานที่โดดเด่นมาจากยอดขายในส่วนโครงการคอนโดมิเนียม 3,476 ล้านบาท และโครงการแนวราบ 4,085 ล้านบาทเนื่องจากบริษัทได้เปิดขายคอนโดฯใหม่ทั้งโครงการศุภาลัย โอเรียนทัล สุขุมวิท 39 และโครงการศุภาลัย เวอเรนด้า พระราม 9 ซึ่งได้รับความสนใจเป็นอย่างมากทั้งจากลูกค้าชาวไทยและชาวต่างชาติ
อีกทั้งมีการจัดโปรโมชั่นส่งเสริมการขายที่น่าสนใจ “SUPALAI BIG SURPRISE” มอบสิทธิพิเศษสำหรับลูกค้าที่จองโครงการบ้านและคอนโดมิเนียมพร้อมเข้าอยู่ ทั้งในกรุงเทพฯ และต่างจังหวัด ซึ่งเป็นปัจจัยที่ช่วยกระตุ้นการตัดสินใจซื้อของลูกค้า ดังนั้นบริษัทจึงเชื่อมั่นว่าในปี 60 จะสามารถสร้างยอดขาย 27,000 ล้านบาท และรายได้ 24,500 ล้านบาทได้ตามเป้าหมายที่ตั้งไว้